|  |  |
| --- | --- |
| **Az előterjesztés tárgya:** | **4./Alpolgármester választása**, **a szavazatszámláló bizottság tagjainak megválasztása** |
| **A napirend előterjesztője:** | Kovács Tamás polgármester |
| **Az előterjesztést készítette:** | dr. Faragó-Szabó Melitta jegyző |
| **Döntéshozatal módja:** | minősített többséggel, titkos szavazással (Mötv. 74. § (1) bekezdés) szükség szerint zárt ülésen |
| **Melléklet:** | - |

**Tisztelt Képviselő-testület!**

Magyarország helyi önkormányzatairól szóló 2011. évi CLXXIX. törvény (továbbiakban: Mötv.) **74. §** (1) - (2) bekezdései alapján a képviselő-testület a **polgármester javaslatára, titkos szavazással, minősített többséggel** a polgármester helyettesítésére, munkájának segítésére **egy alpolgármestert** **választ,** több alpolgármestert választhat.

A képviselő-testület **legalább egy alpolgármestert saját tagjai közül választ meg**. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg.

Az alpolgármester a polgármester irányításával látja el feladatait. Több alpolgármester esetén a polgármester bízza meg általános helyettesét.

**Azon alpolgármester, akit nem a képviselő-testület tagjai közül választottak**, nem tagja a képviselő-testületnek, a polgármestert a képviselő-testület elnökeként nem helyettesítheti, de a képviselő-testület ülésein tanácskozási joggal részt vehet. A nem a képviselő-testület tagjai közül választott alpolgármester jogállására egyebekben a képviselő-testület tagjai közül választott alpolgármesterre vonatkozó szabályokat kell alkalmazni.

**Az Mötv. 75. §** (1) bekezdése alapján az alpolgármesteri tisztség **főállásban is ellátható**. A főállású alpolgármester foglalkoztatási jogviszonya a helyi önkormányzat képviselő-testületének a tisztség főállásban történő betöltéséről szóló döntését követően, az alpolgármester megválasztásával jön létre.

Nagybakónak Község Önkormányzati Képviselő-testületének a Szervezeti és Működési Szabályzatról szóló 7/2013.(VI.3.) önkormányzati rendelete (a továbbiakban: szervezeti és működési szabályzat) az alpolgármesteri tisztség betöltésének módjáról nem rendelkezik. Az előző ciklusban Hegedűs István alpolgármester társadalmi megbízatásban látta el feladatát.

**Az alpolgármester megválasztásának módja:**

Az Mötv. 46. § (2) bekezdése alapján képviselő-testület választás esetén az érintett késérése zárt ülést köteles tartani. Az alpolgármester választásánál a titkos szavazás kötelező.

A szervezeti és működési szabályzat 29. § (2) bekezdése alapján a titkos szavazás szavazólapon történik, amelyet a hivatal hivatalos pecsétjével kell ellátni. Érvényesen szavazni csak a szavazólapon szereplő jelölt(ek)re, döntési alternatívákra lehet.

**32. §** (1) A szavazás titkosságáról és a titkos szavazás módjáról a képviselő-testület egyszerű szótöbbséggel dönt.

(2) A titkos szavazás szavazólapon történik, amelyet a hivatal hivatalos pecsétjével kell ellátni.

(3) Érvényesen szavazni csak a szavazólapon szereplő jelölt(ek)re, döntési alternatívákra lehet.

**(4) Érvénytelen a szavazat; ha**:

a) nem hivatalos – bélyegzőlenyomat nélküli – szavazólapon adták le;

b) ceruzával töltötték ki a szavazólapot;

c) nem lehet kétséget kizáróan megállapítani, hogy a képviselő kire, illetve milyen döntési alternatívákra szavazott;

**d) a szavazó képviselő a megválaszthatónál több jelölt nevét, illetve több döntési alternatívát hagy a szavazólapon.**

A titkos szavazás lebonyolításában a szervezeti és működési szabályzat alapján az Ügyrendi Bizottság vesz részt. Tekintettel arra, hogy ennek a napirendi pontnak a tárgyalásánál az Ügyrendi Bizottság tagjainak megválasztására még nem került sor, ezért javaslom, hogy a képviselő-testület a tagjai sorából Szavazatszámláló Bizottságot hozzon létre.

Az alábbiakban **javaslom, hogy Nagybakónak Község Önkormányzata Képviselő-testülete a Szavazatszámláló Bizottság tagjainak Horváth Dénesné, Szabó Andrea és Tótpeti Szabolcs Ernő képviselőket, társadalmi megbízatású alpolgármesternek Hegedüs István képviselőt válassza meg.**

Nagybakónak, 2024. október 7.

 Kovács Tamás

 polgármester

***Határozati javalat (1)***

*Nagybakónak Község Önkormányzata Képviselő-testülete az alpolgármester választásához a szavazatszámláló bizottság tagjaivá Horváth Dénesné, Szabó Andrea és Tótpeti Szabolcs Ernő képviselőket választja meg.*

*Határidő: azonnal*

*Felelős: Kovács Tamás polgármester*

***Határozati javaslat (2)***

*Nagybakónak Község Önkormányzata Képviselő-testülete -az Mötv. 74. § (1) bekezdése alapján –Hegedüs István képviselőt 2024. október 14. napjától társadalmi megbízatású alpolgármesterré választja meg.*

*Határidő: azonnal*

*Felelős: Kovács Tamás polgármester*